บริษัทไทยจ่ายเงินปันผลสุดเริด
บริษัทจดทะเบียนกำไรงาม INTUCH รอจ่ายอีก 2.23 บาท ใช้เงินกว่า 7,000 ล้าน SF ให้ทั้งหุ้นและเงินสด
14 ก.พ. 2558

บริษัทจดทะเบียนกำไรงาม INTUCH รอจ่ายอีก 2.23 บาท ใช้เงินกว่า 7,000 ล้าน SF ให้ทั้งหุ้นและเงินสด
บริษัท อินทัช โฮลดิ้งส์(INTUCH) รายงานผลประกอบการในปี 2557 ว่ามีกำไรสุทธิจำนวน  14,761 ล้านบาท กำไรหุ้นละ 4.60 บาท เพิ่มขึ้นเพียง 1.33% เมื่อเปรียบเทียบกับกำไรสุทธิ 14,567 ล้านบาท ในปี 2556 หรือ 4.54 บาท/หุ้น
นายสมประสงค์ บุญยะชัย  กรรมการ INTUCH เปิดเผยว่า คณะกรรมการบริษัท (บอร์ด) มีมติให้จ่ายเงินปันผลในปี 2557 ในอัตราหุ้นละ 4.39 บาท เป็นเงินทั้งสิ้น 14,076 ล้านบาท ซึ่งจ่ายไปแล้ว 2.16 บาท หรือจำนวน 6,926 ล้านบาท ระหว่างวันที่ 1 ม.ค.-27 มี.ค. ส่วนที่เหลือ 2.23 บาท/หุ้น หรือจำนวน 14,076 ล้านบาท จ่ายไปแล้ววันที่ 28 มี.ค.-12 ส.ค. 2557 ที่ผ่านมา
สำหรับปี 2558 จะจ่ายหุ้นละ 2.23 บาท ใช้เงินจำนวน 7,150 ล้านบาท ในระหว่างวันที่ 1 ม.ค.-26 มี.ค. 2558 แต่จะต้องรอผลประชุมผู้ถือหุ้นของบริษัท แอดวานซ์ อินโฟร์ เซอร์วิส (ADVANC) และบริษัท ไทยคม (THCOM) ในเดือน มี.ค. ในการอนุมัติให้บริษัทจ่ายเงินปันผลของปี 2557 ก่อน
นอกจากนั้น บอร์ด INTUCH ยังมีมติให้ออกใบสำคัญแสดงสิทธิซื้อหุ้น (วอร์แรนต์) ให้แก่พนักงานของบริษัท หรือบริษัทย่อยสำหรับปี 2558 จำนวนไม่เกิน 933,700 หน่วย อัตราการใช้สิทธิ 1 ต่อ 1 ราคาใช้สิทธิ 81.276 บาท/หุ้น พร้อมเพิ่มทุนจดทะเบียนมารองรับจำนวนไม่เกิน 933,700 หุ้น และอนุมัติให้พนักงานในแต่ละรายได้รับเกินกว่า 5% ของโครงการ
บริษัท  เมเจอร์ ซีนีเพล็กซ์กรุ้ป (MAJOR) มีกำไรสุทธิ 1,086 ล้านบาทในปี 2557 นับว่าใกล้เคียงกับปี 2556 ที่มีกำไรสุทธิ 1,051 ล้านบาท โดยบอร์ดอนุมัติให้จ่ายเงินปันผลที่เหลืออีกหุ้นละ 0.55 บาท ให้แก่ผู้ถือหุ้นที่มีชื่อในทะเบียนวันที่ 17 เม.ย. 2558
บอร์ดอนุมัติจ่ายเงินปันผลในปี 2557 ในอัตราหุ้นละ 1.05 บาท เป็นเงินทั้งสิ้น 933,778,666 บาท  คิดเป็น 86.07% โดยจ่ายเงินระหว่างกาลไปแล้ว 0.50 บาท จำนวน 444,246,307  บาท
คณะกรรมการบริษัท สยามฟิวเจอร์ ดีเวลอปเมนท์ (SF)อนุมัติการจ่ายปันผลเป็นหุ้นเท่ากับ   0.20  บาท หรืออัตรา 5 ต่อ1 และแจกปันผลเป็นเงินสด  0.02222  บาท 
ทางด้านผลงานของบริษัทซิโน-ไทย เอ็นจีเนียริ่งแอนด์คอนสตรัคชั่น (STEC) ในปี 2557กำไรสุทธิ 1,520 ล้านบาท ลดลง 213 ล้านบาท หรือประมาณ 12% เทียบกับปีก่อนที่มีกำไรสุทธิ 1,733 ล้านบาท